ΚΑΝΟΝΙΣΜΟΣ (ΕΟΚ) αριθ. 495/93 ΤΗΣ ΕΠΙΤΡΟΠΗΣ της 3ης Μαρτίου 1993 για τροποποίηση του κανονισμού (ΕΟΚ) αριθ. 1725/79 περί λεπτομερειών παροχής ενισχύσεων στο αποκορυφωμένο γάλα που μεταποιείται σε σύνθετες τροφές και στο αποκορυφωμένο γάλα σε σκόνη που προορίζεται για τη διατροφή μόσχων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 2071/92 (2), και ιδίως το άρθρο 10 παράγραφος 3,

Εκτιμώντας:

ότι, στο άρθρο 4 παράγραφος 2 του κανονισμού (ΕΟΚ) αριθ. 1725/79 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 184/93 (4), προβλέπεται ότι ορισμένες ενδείξεις πρέπει να αναγράφονται επί των συσκευασιών των σύνθετων τροφών και, ιδίως, η ένδειξη του μήνα και του έτους παρασκευής- ότι είναι σκόπιμο να τροποποιηθεί η διάταξη αυτή προκειμένου να ευθυγραμμιστεί με τις τροποποιηθείσες διατάξεις της οδηγίας 79/373/ΕΟΚ του Συμβουλίου της 2ας Απριλίου 1979 περί εμπορίας των σύνθετων ζωοτροφών (5), όπως τροποποιήθηκε τελευταία από την οδηγία 90/654/ΕΟΚ (6)-

ότι, στο άρθρο 4 παράγραφος 4 του κανονισμού (ΕΟΚ) αριθ. 1725/79 προβλέπονται διατάξεις όσον αφορά τα μείγματα που περιέχουν αποκορυφωμένο γάλα και χρησιμοποιούνται στην παρασκευή σύνθετων τροφών- ότι, από την πείρα που έχει αποκτηθεί, αποδεικνύεται η ανάγκη να υπαχθεί αυτός ο τρόπος χρησιμοποίησης σε αυστηρότερους όρους προκειμένου να εξασφαλίζεται ότι το αποκορυφωμένο γάλα ή το αποκορυφωμένο γάλα σε σκόνη που έχει χρησιμοποιηθεί ανταποκρίνεται στις απαιτήσεις που καθορίζονται για τη χορήγηση της ενίσχυσης-

ότι, με την ευκαιρία αυτή, πρέπει να προσαρμοστούν ορισμένες από τις αναφορές σε άλλους κοινοτικούς κανονισμούς-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1725/79 τροποποιείται ως εξής:

1. Το άρθρο 4 τροποποιείται ως εξής:

α) στην παράγραφο 2, το δεύτερο εδάφιο αντικαθίσταται από το ακόλουθο κείμενο:

"Επιπλέον, στις συσκευασίες πρέπει να αναφέρεται, με χαρακτήρες ευκρινείς, η ένδειξη της περιεκτικότητας σε αποκορυφωμένο γάλα σε σκόνη, καθώς και η ημερομηνία παρασκευής, σύμφωνα με το άρθρο 5δ παράγραφος 2 της εν λόγω οδηγίας ή, κατά περίπτωση, ο αριθμός αναφοράς της παρτίδας που αναφέρεται στο άρθρο 5 παράγραφος 1 σημείο i) της ίδιας οδηγίας, εφόσον από τον αριθμό αυτό είναι δυνατόν να εξακριβωθεί η ημερομηνία παρασκευής. Οι ενδείξεις πρέπει:

- είτε να αναγράφονται επί της ετικέτας που περιλαμβάνεται στο σύστημα κλεισίματος,

- είτε να εκτυπώνονται επί της ίδιας της συσκευασίας."-

β) στην παράγραφο 4:

- το στοιχείο α) αντικαθίσταται από το ακόλουθο κείμενο:

"α) το μείγμα:

- αντιστοιχεί στις απαιτήσεις που καθορίζονται στο άρθρο 1 παράγραφος 3,

- έχει παρασκευαστεί σε αναγνωρισμένη επιχείρηση σύμφωνα με τις διατάξεις της παραγράφου 5,

- έχει παρασκευαστεί χρησιμοποιώντας αποκορυφωμένο γάλα ή αποκορυφωμένο γάλα σε σκόνη ως έχει που παρασκευάστηκε στην Κοινότητα ή έχει εισαχθεί υπό τη μορφή αυτή.",

- στο στοιχείο β) προστίθεται η ακόλουθη τρίτη περίπτωση:

"- ένδειξη με την οποία επιτρέπεται να εξακριβωθεί η ταυτότητα του παρασκευαστή με αναφορά στον αριθμό εγκρίσεώς του."-

γ) προστίθεται η ακόλουθη παράγραφος 5:

"5. Η αναγνώριση που αναφέρεται στην παράγραφο 1 χορηγείται, από τον αρμόδιο οργανισμό του κράτους μέλους στο έδαφος του οποίου έχει γίνει η παρασκευή του μείγματος, στις επιχειρήσεις που διαθέτουν τις κατάλληλες τεχνικές εγκαταστάσεις και τα λογιστικά και διοικητικά μέσα τα οποία επιτρέπουν την εκτέλεση των διατάξεων που προβλέπονται στον παρόντα κανονισμό.

Η αναγνώριση αφαιρείται στην περίπτωση κατά την οποία δεν υφίστανται πλέον οι εγγυήσεις αυτές ή όταν διαπιστωθεί ότι η ενδιαφερόμενη επιχείρηση δεν έχει τηρήσει υποχρέωση που προκύπτει από τον παρόντα κανονισμό. Μετά από αίτηση του ενδιαφερομένου, η έγκριση μπορεί να επαναχορηγηθεί μετά από ενδελεχή έλεγχο, αφού όμως παρέλθει περίοδος αναστολής τουλάχιστον έξι μηνών.

Ο αρμόδιος οργανισμός του κράτους μέλους εξακριβώνει την τήρηση των όρων της χορηγήσεως της αναγνωρίσεως τουλάχιστον μία φορά ανά εξάμηνο. Ο έλεγχος αυτός περιλαμβάνει, ιδίως, τη λογιστική εξακρίβωση των εγγραφών των προϊόντων που καταχωρούνται ως εισερχόμενα και ως εξερχόμενα.

Στην περίπτωση κατά την οποία η παρασκευή των μειγμάτων πραγματοποιείται σε αναγνωρισμένη επιχείρηση δυνάμει του άρθρου 8, η αναγνώριση αυτή ισχύει βάσει της παρούσας παραγράφου.".

2. Το άρθρο 7 τροποποιείται ως εξής:

α) στην παράγραφο 1, οι όροι "που αναφέρεται στο άρθρο 10 του κανονισμού (ΕΟΚ) αριθ. 223/77" αντικαθίστανται από τους όρους "που αναφέρεται στο άρθρο 2 του κανονισμού (ΕΟΚ) αριθ. 3566/92 της Επιτροπής (*).

(*) ΕΕ αριθ. L 362 της 11. 12. 1992, σ. 11."-

β) στην παράγραφο 2, η εισαγωγική πρόταση αντικαθίσταται από το ακόλουθο κείμενο:

"Στη θέση 104 πρέπει να αναγράφεται μία από τις ακόλουθες ενδείξεις".

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Απριλίου 1993 όσον αφορά το άρθρο 1 σημείο 1 στοιχεία β) και γ).

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 3 Μαρτίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 215 της 30. 7. 1992, σ. 64.

(3) ΕΕ αριθ. L 199 της 7. 8. 1979, σ. 1.

(4) ΕΕ αριθ. L 22 της 30. 1. 1993, σ. 69.

(5) ΕΕ αριθ. L 86 της 6. 4. 1979, σ. 30.

(6) ΕΕ αριθ. L 353 της 17. 12. 1990, σ. 48.